Earth – Die Movie | vuurklip
← Te dom vir hierdie juweel
As jy hou van boeke →
October 4, 2009 · 7:30 pm	↓ Jump to Comments
Earth – Die Movie
Ons het laas week die Film “Earth” by Cavendish Square gaan sien.
Pragtige ys- en woestynlandskappe. Ek kon twee boodskappe uit die film distilleer: – Die skadelike invloed van die mens op die omgewing – Die uitwerking van aardverwarming op die omgewing en spesifiek die dierelewe.
Myns insiens manipuleer die filmmaker die beeldmateriaal op ‘n oneerlike manier om bostaande boodskappe te ondersteun en toon ‘n onbegrip van die interaksie van lewe met die omgewing.
Daar is veral een voorbeeld vroeg in die film waar die aardverwarmingsikoon, die ysbeer, misbruik word om die invloed van aardverwarming te illustreer.
Eerstens sien ons hoe ma-ysbeer uit haar winterskuiling tevoorskyn kom, gevolg deur twee welpies. Hulle is in die skuiling gebore en het nog nooit die buitewêreld gesien nie. Teen hierdie tyd is die ma se reserwes byna uitgeput en moet sy kos vind om weer krag op te bou en die welpies verder te voed.
Ons sien pragtige beeldmateriaal hoe hulle teen yshellings afgly na die see – maar o! Wee, die seeys is gesmelt en hulle moet op land kos probeer vind. Ons verlaat die ma en kroos met die beeld van ‘n uitgeteerde ma en die twee welpies op ‘n droë strand van donker skalie, geen groen in sig – ‘n sombere prentjie. Tog sien ons later dat ma-beer oorleef en die twee welpies groei en veral floreer.
Nou spring die film na pa-ysbeer. Die kommentaar beweer dat dit die pa van die welpies is, maar sonder enige ondersteunende materiaal – ons moet maar glo en vertrou. Die pa-beer lyk groot, log en vet. Hoe hy die ses maande lange winter oorleef het op net sy vet-reserwes sal ons nie weet nie en die film help ons ook nie verstaan nie.
Pa-ysbeer het aanvanklik nie ‘n probleem om seeys te vind nie. Ons sien hom op die ys – al drawwend na waar die robbe uithang – sappige happies vir ‘n honger beer. Maar, weer eens: O! Wee! die ys is besig om te smelt! Pa-beer is nou letterlik op dun ys. En die ys word al dunner en dunner en naderhand is daar geen ys nie. Pa-beer moet swem, en swem, en swem. Ons is tog te bekommerd oor die arme pa-beer maar niemand wonder wat van die arme robbe geword het wat ook op die seeys moet oorleef nie.
Uiteindelik, net voor hy verdrink, bereik hy droë grond. Die goeie nuus is dat daar volop walrusse is. Die slegte nuus is dat hy nou nie meer ‘n groot beer is nie, maar maer en heelwat kleiner. Die vraag kom by my op: Is dit dieselfe beer wat aan ons gewys word?
Nog meer slegte nuus: Die walrusse is groter as die beer en hulle het liederlike groot slagtande. Pa-beer moet gewond die aftog blaas en oorleef nie die konfrontasie nie.
Ten slotte, kom die volgende vrae by my op: – Hoe is dit dat pa-beer groot en vet die ses maande se winterslaap oorleef? – Hoekom kon hy nie die smeltende ys te bowe kom nie, terwyl ma-beer en die kleintjies floreer? – Is die smeltende ys nie ‘n probleem vir die robbe nie, en hoe oorleef hulle?
Soos reeds gesê, die film makers bevorder hulle agenda op ‘n oneerlike manier.
5 responses to “Earth – Die Movie”	vuurklip	October 5, 2009 at 9:15 am	Wat is nie geregverdig nie en waarom nie?
Reply	skaawagter	October 16, 2009 at 7:58 am	n regte ou brombeer soos jy moet nou en dan heuning kry…..
Reply	vuurklip	October 16, 2009 at 6:23 pm	Brombeer?! Ek is dan soos Sagmoedige Neelsie – die ene sagmoerigheid! Maar dankie vir die kuier, ek skink vir jou ‘n virtuele 10-jaar-oud. Santé
Reply	skaawagter	October 17, 2009 at 10:28 am	Ysbere hou seker meer van roomys?
Reply	vuurklip	October 17, 2009 at 12:36 pm	Solank dit bloederig is!